Mɛni Yesu maa pee hwɔɔ se?
Ngɛ jeha 33 M.B. ɔ mi ɔ, Yesu gbo nɛ Mawu tle lɛ si kɛ ho hiɔwe ya. Pee se ɔ, Mawu wo lɛ Matsɛ. (Daniel 7:13, 14) Hwɔɔ se ɔ, Matsɛ Yesu ma je ohia kɛ je je ɔ mi, nɛ e maa ngɔ tue mi jɔmi kɛ ba.
Matsɛ Yesu ma je ní yayamihi tsuo kɛ je zugba a nɔ
Matsɛ Yesu maa pee ní kpakpahi kɛ ha adesahi. E kɛ he wami nɛ e Tsɛ ɔ ha lɛ ɔ ma ha nɛ adesahi maa ye mluku ekohu. E ma ha nɛ adesahi maa hi zugba a nɔ kɛ ya neneene. Nɔ ko be bwɔe nɛ nɔ ko be gboe hu.
Mɛni Yesu ngɛ pee amlɔ nɛ ɔ?
Amlɔ nɛ ɔ, Yesu ha nɛ e se nyɛɛli anɔkualetsɛmɛ ɔmɛ ngɛ Mawu Matsɛ Yemi sɛ gbi ɔ fiɛɛe ngɛ je ɔ mi tsuo. A yaa nihi a ngɔ nɛ a ya tsɔɔ mɛ nɔ́ nɛ Baiblo ɔ de ngɛ Mawu Matsɛ Yemi ɔ he. Yesu tsɔɔ kaa e maa ya nɔ maa ye bua e kaseli ɔmɛ konɛ a tsu ní tsumi nɛ ɔ kɛ yaa si be nɛ Mawu Matsɛ Yemi ɔ ma kpata adesa nɔ yemihi tsuo a hɛ mi.
Yesu gu anɔkuale Kristofohi asafo ɔ nɔ kɛ ngɛ nihi ye buae konɛ a si himi nɛ pee kpakpa. E maa ya nɔ maa ye bua mɛ ngɛ je nɛ ɔ hɛ mi kpatami ɔ mi, nɛ e kɛ mɛ maa ya Mawu je ehe nɛ e wo he si ɔ mi.